ટિકેન્દ્ર રાવલ, અમદાવાદઃ પાટીદારોને અનામત અપાવવા અને ખેડૂતોને દેવાં માફ કરાવવા માટે 19 દિવસથી ઉપવાસ પર ઉતરેલા પાસ કન્વીનર હાર્દિક પટેલે આજે પારણાં કરી લીધા છે. 3 વાગ્યે પારણાં કર્યા બાદ હાર્દિકે સરકાર પર આકરા પ્રહારો કરીને લડાઈ ચાલુ રાખવાનો સંકેત આપ્યો હતો. પરંતુ સરકારે એક પણ માંગ સ્વીકારી ન હોવા છતાં હાર્દિકે ઉપવાસ આંદોલન સમેટી લેતા સૌ કોઈના મનમાં એક જ સવાલ છે કે, હવે હાર્દિક શું કરશે?. આ અંગે સૂત્રો દ્વારા જાણવા મળ્યું છે કે, હવે આગામી દિવસોમાં તે બેંગાલુરુ સ્થિત જિંદાલ નેચરક્યોર ઈન્સ્ટિટ્યુટમાં જવાની તૈયારીઓમાં છે. ત્યાર બાદ તે સંપૂર્ણ સ્વસ્થ થઈને પાટીદારોને અનામત, યુવાઓને રોજગારી અને ખેડૂતોની દેવા માફી મામલે ફરીવાર રસ્તા પર ઉતરશે. ઉલ્લેખનીય છે કે, દિલ્હીના મુખ્યમંત્રી પણ અવાર-નવાર જિંદાલ નેચરક્યોરમાં કુદરતી ચિકિત્સા કરાવવા જાય છે.